2002/805/EY: Komission päätös, tehty 15 päivänä lokakuuta 2002, eräitä Ukrainasta tuotavia eläinten ravinnoksi tarkoitettuja eläinperäisiä tuotteita koskevista suojatoimenpiteistä (ETA:n kannalta merkityksellinen teksti) (tiedoksiannettu numerolla K(2002) 3785)



Virallinen lehti nro L 278 , 16/10/2002 s. 0024 - 0025



Komission päätös, tehty 15 päivänä lokakuuta 2002, eräitä Ukrainasta tuotavia eläinten ravinnoksi tarkoitettuja eläinperäisiä tuotteita koskevista suojatoimenpiteistä (tiedoksiannettu numerolla K(2002) 3785) (ETA:n kannalta merkityksellinen teksti) (2002/805/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002(1) ja erityisesti sen 53 artiklan 1 kohdan, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(2) ja erityisesti sen 22 artiklan 1 kohdan, sekä katsoo seuraavaa: (1) Asetuksen (EY) N:o 178/2002 53 artiklan 1 kohdan b alakohdan iii alakohdassa säädetään erityisesti elintarvikkeiden ja rehun osalta aiheellisten tilapäisten toimenpiteiden toteuttamisesta silloin kun on ilmeistä, että kolmannesta maasta tuodusta elintarvikkeesta tai rehusta aiheutuu todennäköisesti vakava riski ihmisten terveydelle, eläinten terveydelle tai ympäristölle. (2) Direktiivin 97/78/EY 22 artiklan mukaan eräiden kolmansista maista tuotavien tuotteiden osalta on toteutettava tarvittavat toimenpiteet silloin kun ilmenee tai tapahtuu jotain, mikä saattaa muodostaa vakavan vaaran eläinten tai ihmisten terveydelle. (3) Ukrainasta tuodussa eläinten ravinnoksi tarkoitetussa rasvattomassa maitojauheessa ja rasvattomasta maitojauheesta valmistetussa keinotekoisessa maidonkorvikkeessa on havaittu kloramfenikolia. (4) Koska tämän aineksen esiintyminen rehussa on mahdollinen riski eläinten terveydelle ja kansanterveydelle, kaikista eläinten ravinnoksi tarkoitetun Ukrainasta peräisin olevan maitojauheen ja maitojauheesta valmistetun keinotekoisen maidonkorvikkeen eristä on otettava näytteet, jotka on analysoitava niiden terveellisyyden osoittamiseksi. (5) Asetuksella (EY) N:o 178/2002 otetaan käyttöön elintarvikkeita ja rehuja koskeva nopea tietojenvaihtojärjestelmä, jonka käyttäminen on aiheellista direktiivissä 97/78/EY säädetyn vastavuoroisen tiedottamisen vaatimuksen täyttämiseksi. (6) Tätä päätöstä tarkastellaan uudelleen Ukrainan toimivaltaisten viranomaisten antamien takeiden ja jäsenvaltioiden toteuttamien tarkastusten tulosten perusteella. (7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tätä päätöstä sovelletaan Ukrainasta tuotavaan eläinten ravinnoksi tarkoitettuun rasvattomaan maitojauheeseen ja rasvattomasta maitojauheesta valmistettuun keinotekoiseen maidonkorvikkeeseen. 2 artikla 1. Jäsenvaltioiden on asianmukaisia näytteenotto- ja havaitsemismenetelmiä käyttäen tutkittava kemiallisesti kaikki eläinten ravinnoksi tarkoitetun Ukrainasta peräisin olevan maitojauheen ja maitojauheesta valmistetun keinotekoisen maidonkorvikkeen erät sen varmistamiseksi, että kyseiset tuotteet eivät aiheuta vaaraa eläinten terveydelle tai kansanterveydelle. Testaus on tehtävä erityisesti kloramfenikolin havaitsemiseksi. 2. Jäsenvaltioiden on annettava välittömästi komissiolle tiedoksi 1 kohdassa tarkoitetun testin tulokset asetuksella (EY) N:o 178/2002 käyttöönotettua elintarvikkeita ja rehuja koskevaa nopeaa tietojenvaihtojärjestelmää käyttäen. 3 artikla Jäsenvaltiot saavat sallia 1 artiklassa tarkoitettujen tuotteiden tuonnin alueelleen tai niiden lähettämisen toiseen jäsenvaltioon vain, jos 2 artiklassa tarkoitettujen testien tulokset ovat myönteiset. 4 artikla Kaikki tämän päätöksen soveltamisesta aiheutuvat menot kuuluvat lähettäjälle, vastaanottajalle tai näiden asiamiehelle. 5 artikla Jäsenvaltioiden on mukautettava tuontiin soveltamansa toimenpiteet niiden yhdenmukaistamiseksi tämän päätöksen kanssa ja annettava välittömästi asianmukaista julkisuutta näille toimenpiteille. Niiden on ilmoitettava tästä komissiolle välittömästi. 6 artikla Tätä päätöstä tarkastellaan uudelleen Ukrainan toimivaltaisten viranomaisten antamien takeiden ja 2 artiklassa tarkoitettujen testien tulosten perusteella. 7 artikla Tämä päätös on osoitettu kaikille jäsenvaltioille. Tehty Brysselissä 15 päivänä lokakuuta 2002. Komission puolesta David Byrne Komission jäsen (1) EYVL L 31, 1.2.2002, s. 1. (2) EYVL L 24, 30.1.1998, s. 9.